Alle randzonesager bliver nu trukket tilbage - bortset fra thyboen Povl Blak Bojers' sag. Det skriver Landsbrugsavisen i deres nyhedsbrev. Politiet havde ellers anklaget en masse landmænd for brud på randzoneloven og krævet, at de skulle møde op i retten. Det slipper de i første omgang for, og i stedet vil man benytte Povl Blak Bojers' sag som prøveklud, fordi hans sag er længst fremme. Povl Blak Bojers kommer dog ikke til at stå alene. Han møder støtte fra Bæredygtigt Landbrug: - Ingen bliver efterladt i randzonerne af os, siger Bjarne Nigaard, direktør for Bæredygtigt Landsbrug, ifølge Landbrugsavisen. Bjarne Nigaard vurderer, at afgørelsen i Povl Blak Bojers' sag får stor betydning for de mange andre landmænd. - Der er passende juridiske problemstillinger i sagen, så man kan bruge den til at vurdere de øvrige sager. Parterne i prøvesagen er lige nu ved at tage et kig på kalenderen for at få fastlagt det første retsmøde. Bjarne Nigaard håber, at det kommer til at finde sted inden for et par måneder. Sagen kommer til at køre ved Retten i Holstebro, men fysisk ved rettens bygninger i Thisted.

Opsummering:
Alle randzonesager bliver droppet - undtagen Povl Blak Bojers', som skal være prøveklud for de andre sager.